Dieseltekort bedreig voedselsekerheid | Netwerk24
Dieseltekort bedreig voedselsekerheid
Deur Alet van der Walt 25 Junie 2020 20:59
Die voortslepende dieseltekort weens onder meer misdaadsindikate wat die pypleiding tussen Durban en Johannesburg teiken, veroorsaak nou dat voedselsekerheid in die land bedreig word.
Agri SA sê in 'n mediaverklaring hy het die regering gevra om die krisis te ondersoek omdat dit nie net die landbou raak nie, maar ook ander ekonomiese sektore.
Die gedurige aanvalle op die pypleiding veroorsaak dat brandstof teen 'n baie hoër koste met brandstoftenkwaens uit die Durbanse hawe na die binneland vervoer moet word. Boere wat tans produkte soos mielies, sitrus en ander gewasse oes, word ernstig deur die hoër prys en beperkte beskikbaarheid van diesel in sekere provinsies benadeel.
Die suiwel- en varsproduktevoorraadketting is ook baie kwesbaar en duur uitvoerprodukte soos sitrus, sagtevrugte en neute word geraak.
Agri SA sê hy hou die probleme met dieselverskaffing van die begin af dop en neem deel aan weeklikse gesprekke met die Suid-Afrikaanse Petroleumnywerheidsvereniging (Sapia) om terugvoering oor die tekorte te ontvang.
Die organisasie sê hoewel diegene wat vir die bestuur van dieselverskaffing verantwoordelik is, 'n prentjie skets dat daar genoeg diesel is, sukkel boere om diesel in die hande te kry.
Ander nywerhede sukkel ook daarmee.
Boere het diesel nodig om te kan oes en om hul landbouprodukte te vervoer. Onderbrekings in dieselverskaffing raak dus die hele bedryf negatief.
Luidens die mediaverklaring is boere in die noordelike dele van die land tans besig om somergrane te oes, en omdat daar tans 'n sterk vraag na witmieliemeel is, kan dieseltekorte voedselsekerheid negatief raak.
Sedert April vanjaar was daar reeds meer as 30 voorvalle van diefstal uit die pypleidings wat aan Transnet behoort en meer as twee miljoen liter brandstof is gesteel. Diewe beskadig ook die pyplyne en infrastruktuur.
Die DA het Donderdag in 'n mediaverklaring gesê hy gaan 'n parlementêre debat versoek omdat die dieseltekort 'n voedselkrisis kan veroorsaak.
Die party het Dinsdag gevra dat die portefeuljekomitee oor minerale bronne en energie daaroor vergader. Daar is egter toe gesê dat daar geen ernstige probleem is nie.
Kevin Mileham, die party se woordvoerder oor minerale bronne en energie, sê die departement se versekering dat daar nie probleme is nie, is in teenstelling met dit wat op grondvlak aan die gang is.